കേന്ദ്ര കാലാവസ്ഥാ ഗവേഷണ കേന്ദ്രത്തിനുണ്ടായതു വന് വീഴ്ച: ദുരന്തം കഴിഞ്ഞപ്പോള് റെഡ്അലെര്ട്ട്, സ്വകാര്യ ഏജന്സികളുടെ സേവനവും സംശയത്തില് കൊച്ചി : അതിതീവ്രമഴ പ്രവചിക്കുന്നതില് കേന്ദ്ര കാലാവസ്ഥാ ഗവേഷണ കേന്ദ്രത്തിനുണ്ടായതു വന് വീഴ്ച. സംസ്ഥാന സര്ക്കാര് ആശ്രയിക്കുന്ന കേന്ദ്ര കാലാവസ്ഥാ വകുപ്പ് ദുരന്തത്തലേന്നു നല്കിയ മുന്നറിയിപ്പില് അതിതീവ്രമഴയില്ലായിരുന്നു. മേഘവിസ്ഫോടനും അതിതീവ്രമഴയും കഴിഞ്ഞ 16നാണ് നാശം വിതച്ചത്. കാലാവസ്ഥാ ഗവേഷണ കേന്ദ്രം റെഡ് അലെര്ട്ട് പ്രഖ്യാപിച്ചത് അതിനു ശേഷമാണ്. സാധാരണയായി ഓരോ ദിവസവും പിറ്റേന്നത്തെ കാലാവസ്ഥാ വിലയിരുത്തലാണു പ്രസിദ്ധപ്പെടുത്തുന്നത്. ശക്തമായ മഴയുണ്ടാകുമെന്നു സൂചിപ്പിക്കുന്ന യെലോ അലെര്ട്ടാണ് 16ലേക്കു നല്കിയിരുന്നത്. 15ന് അര്ധരാത്രിയോടെ മഴ ശക്തമായി. 16നു രാവിലെ പത്തു ജില്ലകളില് തീവ്രമഴയുടെ ഓറഞ്ച് അെലര്ട്ടാക്കി. അപ്പോഴേക്കും ലഘുമേഘവിസ്ഫോടനങ്ങളും തീവ്രമഴയുമുണ്ടായി. മുണ്ടക്കയത്തും കോക്കയാറിലും ഉരുള്പൊട്ടലും അസാധാരണ ജലപ്രവാഹവുമുണ്ടായി. നിരവധി ജീവന് പൊലിഞ്ഞു. അതിനുശേഷം ഉച്ചയോടെയാണു കേന്ദ്ര കാലാവസ്ഥാ വകുപ്പ് അതിതീവ്ര മഴയുടെ റെഡ് അലര്ട്ട് പ്രഖ്യാപിത്. അറബിക്കടലില് ന്യൂനമര്ദം ശക്തമാകുമെന്നും റഡാറില് കാണുന്ന മേഘങ്ങള്ക്ക് അസാധാരണ വലിപ്പവും കട്ടിയും ഉണ്ടായിരുന്നുവെന്നും കാലാവസ്ഥാ ഗവേഷണവുമായി ബന്ധപ്പെടുന്ന മറ്റെല്ലാ ഏജന്സികളും ചൂണ്ടിക്കാട്ടിയിരുന്നു. അതെല്ലാം അവഗണിക്കപ്പെട്ടു. 16ന് അതിതീവ്ര മഴയുടെ എല്ലാ സാധ്യതകളുമുള്ളതായി കൊച്ചി ശാസ്ത്ര സാങ്കേതിക സര്വകലാശാലയുടെ റഡാര് ഗവേഷണ കേന്ദ്രം രണ്ടു ദിവസം മുമ്ബേ ചൂണ്ടിക്കാട്ടിയിരുന്നു. 2018ല് പ്രളയമുന്നറിയിപ്പു നല്കുന്നതില് കേന്ദ്ര കാലാവസ്ഥാ ഗവേഷണ കേന്ദ്രത്തിനു പിഴവു സംഭവിച്ചിരുന്നുവെന്ന് സംസ്ഥാന സര്ക്കാര് ആരോപിച്ചിരുന്നു. മുന്നറിയിപ്പു നല്കിയിരുന്നെന്നു പറഞ്ഞ് വകുപ്പ് കൈയൊഴിഞ്ഞെങ്കിലും വസ്തുത മറിച്ചായിരുന്നു. തുടര്ന്നു സംസ്ഥാന സര്ക്കാര് സ്വകാര്യ കാലാവസ്ഥാ ഏജന്സികളുടെ സേവനം കൂടി തേടി. കോടികളുടേതായിരുന്നു കരാര്. എന്നാല് ഇവരില് നിന്നു കാര്യമായ വിവരങ്ങള് കിട്ടുന്നുണ്ടോയെന്നു സംശയമുയര്ന്നിട്ടണ്ട്. കാലാവസ്ഥാ ഗവേഷണ കേന്ദ്രവും സ്വകാര്യ ഏജന്സികളും സര്ക്കാരിനെ സഹായിക്കാനുണ്ടായിട്ടും അതിതീവ്രമഴ പ്രവചിക്കുന്നതില് വന് പിഴവുണ്ടായതെങ്ങനെ എന്നാണ് ചോദ്യമുയരുന്നത്. എന്നാല്, മുന്നറിയിപ്പു നല്കുന്നതില് പിഴവുപറ്റിയിട്ടില്ലെന്ന നിലപാടിലാണ് കേന്ദ്ര കാലാവസ്ഥാ ഗവേഷണ കേന്ദ്രം. ഒക്ടോബര് 14നാണ് 16ന് അതിതീവ്രമഴയ്ക്കുള്ള സാധ്യതയുണ്ടെന്ന് കുസാറ്റ് മുന്നറിയിപ്പു നല്കിയത്. ഇതു സര്ക്കാരോ കേന്ദ്ര കാലാവസ്ഥാ വകുപ്പോ കണക്കിലെടുത്തില്ല. മുന്നറിയിപ്പു വൈകിയതിനാല് ദുരന്ത നിവാരണപ്രവര്ത്തനങ്ങള്ക്കായുള്ള മുന്നൊരുക്കങ്ങള് നടന്നില്ല. എല്ലാം തകര്ത്തെറിഞ്ഞ് പ്രകൃതിയുടെ താണ്ഡവം കഴിഞ്ഞപ്പോള് മൃതദേഹങ്ങള് കണ്ടുപിടിക്കുന്നതിലേക്കു മാത്രമായി ദുരന്തനിവാരണ പ്രവര്ത്തനം ചുരുങ്ങിപ്പോയെന്നും ആക്ഷേപമുയര്ന്നു. മുന്നറിയിപ്പുകള് കൃത്യമായിരുന്നെങ്കില് മരണസംഖ്യ കുറയ്ക്കാമായിരുന്നുവെന്ന് വിദഗ്ധര് പറയുന്നു. സര്ക്കാരിനു ലഭിക്കുന്ന കാലാവസ്ഥാ മുന്നറിയിപ്പുകള് ഇപ്പോള് ജില്ലാ തലത്തിലാണ് നല്കുന്നത്. ഇത് പ്രാദേശിക തലത്തിലേക്കു കൂടി വ്യാപിപ്പിക്കണമെന്നു വിദഗ്ധര് നിര്ദേശിക്കുന്നു. ബൈജു ഭാസി